b'\n_START_ARTICLE_\nSpringfield Model 1903\n_START_SECTION_\nZgodovina\n_START_PARAGRAPH_\nPo \xc5\xa0pansko-ameri\xc5\xa1ki vojni leta 1898, v kateri so Ameri\xc4\x8dani uporabljali zastarele pu\xc5\xa1ke Krag-J\xc3\xb8rgensen v kalibru .30-40 ter \xc5\xa1e bolj zastarele enostrelne pu\xc5\xa1ke Springfield M1870 v kalibru .45-70, so voja\xc5\xa1ke oblasti v ZDA ugotovile, da je sistem polnjenja oro\xc5\xbeja pri katerem vojak vstavlja naboje v shrambo enega za drugim povsem neuporaben v sodobnem bojevanju. \xc5\xa0panci, ki so uporabljali Nem\xc5\xa1ke pu\xc5\xa1ke Mauser M1893, ki so imele mo\xc5\xbenost polnjenja s pet strelnimi \xc2\xbbklipi\xc2\xab\xc2\xa0in so uporabljale mo\xc4\x8dnej\xc5\xa1i naboj, so bili namre\xc4\x8d z novo pu\xc5\xa1ko izjemno zadovoljni. Poleg tega je \xc2\xbbmauzerka\xc2\xab\xc2\xa0tudi veliko bolj zanesljivo delovala._NEWLINE_Rezultati in izku\xc5\xa1nje iz te vojne so prisilili Ameri\xc4\x8dane, da so za\xc4\x8deli razmi\xc5\xa1ljati o preformiranju svoje vojske, ki je \xc5\xa1e vedno uporabljala taktiko in oboro\xc5\xbeitev iz indijanskih vojn. Pri vpeljavi novega oro\xc5\xbeja so se zgledovali po do takrat najbolj napredni tehniki obratno\xc4\x8depnega mehanizma, ki ga je na za\xc4\x8detku 20. stoletja razvil Mauser. Nova pu\xc5\xa1ka naj bi zamenjala zastarele pu\xc5\xa1ke Krag, pa tudi pu\xc5\xa1ke Lee M1895 ter M1885 Remington-Lee, ki so jih uporabljali ameri\xc5\xa1ka vojna mornarica in Korpus mornari\xc5\xa1ke pehote._NEWLINE_Nova pu\xc5\xa1ka, ki jo je za\xc4\x8del razvijati Springfield Armory, je dobila uradni naziv United States Rifle, Caliber .30, Model 1903, v resnici pa je bila to dosledna kopija nem\xc5\xa1ke pu\xc5\xa1ke Mauser 98 le, da je imela skraj\xc5\xa1ano cev in druga\xc4\x8den, posodobljen namerilni sistem. Mauser je takoj protestiral zaradi kraje patenta, zaradi \xc4\x8desar je moralo podjetje Springfield Armory pla\xc4\x8dati uporabo patenta v vi\xc5\xa1ini 200.000 ameri\xc5\xa1kih dolarjev, kar je bil za tiste \xc4\x8dase ogromen znesek.\n_START_SECTION_\nPrva svetovna vojna\n_START_PARAGRAPH_\nPred vstopom ZDA v prvo svetovno vojno v skladi\xc5\xa1\xc4\x8dih \xc5\xa1e ni bilo dovolj novih pu\xc5\xa1k M1903, zaradi \xc4\x8desar so za\xc4\x8deli v Springfield Armory  masovno izdelovati samo to pu\xc5\xa1ko, del proizvodnje pa je prevzelo tudi podjetje Rock Island Armory. Kljub temi je bilo do konca vojne skupaj izdelanih samo 843.239 pu\xc5\xa1k. Tik pred koncem vojne je na fronto pri\xc5\xa1la tudi ve\xc4\x8dja koli\xc4\x8dina pu\xc5\xa1k pod oznako Model 1903 Mark I, ki so bile predelane z uporabo Pedersenove naprave, ki je v bistvu zamnljivi set, ki je originalno repetirko pretvoril v polavtomatsko pu\xc5\xa1ko, ki je uporabljala francoski pi\xc5\xa1tolski naboj kalibra 7,65\xc2\xa0mm in je imela zamenljivi 40 strelni okvir.\n_START_SECTION_\nOpis\n_START_PARAGRAPH_\nPu\xc5\xa1ka je v osnovi kopija nem\xc5\xa1ke pu\xc5\xa1ke Mauser 98. V osnovni izvedenki je imela pu\xc5\xa1ka angle\xc5\xa1ki tip kopita z neizrazitim ro\xc4\x8dajem, katerega so zamenjali \xc5\xa1ele pri izpeljanki A1. Pu\xc5\xa1ka je robustna in enostavna. Od mauserjeve pu\xc5\xa1ke se lo\xc4\x8di predvsem po spremenjenih odprtih merkih, ki imajo na prednjem koncu izjemno tanko mu\xc5\xa1ico, kar predstavlja velike te\xc5\xbeave pri merjenju. Za polnjenje so se uporabljale sani (t. i. \xc2\xbbklipi\xc2\xab), na katere je bilo nanizanih pet nabojev, ki jih je strelec z vrha potisnil v shrambo za naboje pod zaklepom. Ta je bil obratno\xc4\x8depnega tipa in je deloval brezhibno ter se ni zatikal niti pri najbolj neugodnih pogojih uporabe.'